| ***Kita svajonių komanda*** |
| --- |
|  |
|  |
| Pavadinimas | Kita svajonių komanda |
| Kilmės šalis | JAV |
| Režisierius | Marius Markevičius |
| Scenaristas (-ai) | Marius MarkevičiusJon Weinbach |
| Metai | 2012 |
| Žanras | dokumentika |
| Trukmė | 89 min. |
| Kalba | lietuvių k. anglų k. |

**Kita svajonių komanda** (angl. *The Other Dream Team*) – 2012 m. JAV sukurtas dokumentinis filmas apie Lietuvos nacionalinės vyrų krepšinio rinktinės 1992 m. Barselonoje iškovotą bronzos medalį, šalies viltis ir istorinį kontekstą. Filmo režisierius – Marius Markevičius, išaugęs lietuvių išeivių šeimoje Los Andžele. Filmas Lietuvos kino teatruose pradėtas rodyti nuo 2012 m. rugsėjo 21 d.

Filmas sulaukė didelio teigiamo dėmesio ir Lietuvoje, ir JAV, kur buvo pristatytas ne viename festivalyje.  Filmo reklamai JAV panaudotas „dedantis į krepšį skeletas (*skulmanas*)"

Tai filmas apie Lietuvos kelią į nepriklausomybės atgavimą ir krepšinį, kaip šio reiškinio dalį. Pasakojama apie rinktinės kelią į 1992 m. olimpines žaidynes Barselonoje, kur rinktinė pirmą kartą žaidė už nepriklausomą Lietuvą. Barselonoje pasaulis išvydo, kad ne tik JAV turi savo svajonių komandą. Buvo ir kita, apie kurią lietuviai svajojo 50 okupacijos metų. Lietuva, dalyvavusi jau kaip nepriklausoma valstybė, mažajame finale pranoko Sovietų Sąjungos krepšininkus. Filme pasakojama ne tik apie sportą, jame netrūksta ir politinių motyvų – kalbama, kokios svarbios lietuviams buvo olimpinės žaidynės, simbolizavusios išsilaisvinimą iš okupacijos.

Siužetas
--------

Filme ne tik atskleidžiama dramatiška legendinės 1992 m. rinktinės kelionė į šlovės viršūnę, bet ir pasakojama, kaip šis žaidimas padėjo išlikti Lietuvos tremtiniams Sibire, kaip Lietuvos geriausi sportininkai turėjo tenkinti komunistinės valdžios užgaidas, kaip juos sekdavo KGB ir kt. Paliečiamas ir rinktinės ryšys su nebeegzistuojančia Amerikos roko grupe „Grateful Dead", kurios dėka atsirado legendiniai ryškių spalvų marškinėliai su skeleto atvaizdu.

DĖMESIO: *toliau atskleidžiamos kūrinio detalės*

Tokių krepšinio žvaigždžių, kaip Šarūnas Marčiulionis bei Arvydas Sabonis vedina, ši olimpinė krepšinio rinktinė Barselonoje pirmą kartą žaidė už Lietuvą. Iš komunizmo pančių ką tik išsivadavusiai šaliai krepšininkų pergalė tapo simboliniu įrodymu, jog Lietuva verta būti nepriklausomų valstybių žemėlapyje.

Lemiamos rungtynės dėl olimpinės bronzos prikaustė ne tik Lietuvos, bet ir viso pasaulio dėmesį. Krepšinio aikštelėje tąkart Lietuva grūmėsi su buvusia Sovietų Sąjunga – šalies engėja nuo 1940 metų. Biblinei Dovydo kovai su Galijotu prilygstančios rungtynės krepšinį pakylėjo į aukštesnį lygmenį – tai buvo ne tik žaidimas, bet ir mažos šalies politinio bei kultūrinio identiteto išraiška.

Filme veikiantys asmenys
------------------------

* Kim Bohuny
* P.J. Carlesimo
* Vladas Garastas
* Mickey Hart
* Žydrūnas Ilgauskas
* Robertas Javtokas
* Artūras Karnišovas
* Linas Kleiza
* Linas Kunigėlis
* Rimas Kurtinaitis
* Jim Lampley
* Vytautas Landsbergis
* Dan Majerle
* Šarūnas Marčiulionis
* Dennis McNally
* Donatas Motiejūnas
* Chris Mullin
* Donnie Nelson
* David Remnick
* Mitch Richmond
* Arvydas Sabonis
* Charles Smith
* Greg Speirs
* David Stern
* Jonas Valančiūnas
* Bill Walton
* Alexander Wolff

Šaltiniai
---------

1. ↑   Archyvuota kopija 2012-11-01 iš Wayback Machine projekto. Filmo premjera Lietuvos kino teatruose
2. ↑   Archyvuota kopija 2012-11-05 iš Wayback Machine projekto. Filmui „Kita svajonių komanda" - garsiausių JAV kritikų liaupsės
3. ↑   Filmas „Kita svajonių komanda" sėkmingai startavo JAV
4. ↑   Filmas „Kita svajonių komanda"
5. ↑   Grateful Dead" ir Lietuvos krepšinio rinktinės nematomas ryšys

Nuorodos
--------

* „Kita svajonių komanda" (*obuolys.lt*) Archyvuota kopija 2012-11-06 iš Wayback Machine projekto.
* „Kita svajonių komanda" (*imdb.com*)
* „Kita svajonių komanda"(*rottentomatoes.com*)
* „Kita svajonių komanda" (*metacritic.com*)